tartuNLP/wikipedia-smugri-20251201 huggingface dataset:
Yle Ođđasat

Yle Ođđasat (’Yle Uutiset’) on Yleisradion saamenkielinen, suomeksi tekstitetty uutislähetys, joka keskittyy Suomessa asuvien saamelaisten asioihin ja suomalaisen yhteiskunnan ilmiöihin. Lähetys tuotetaan Ylen saamenkielisessä toimituksessa Inarissa, ja se esitetään Yle TV1 -kanavalla arki-iltapäivisin. Ohjelma näkyy koko maassa, ja sitä voi katsoa myös Yle Areenassa. "Yle Ođđasat" on osa Ylen saamenkielistä uutistarjontaa, johon kuuluvat lisäksi saamenkieliset radiouutiset ja verkkosivut sekä arki-iltaisin lähetettävät yhteispohjoismaiset "Ođđasat"-televisiouutiset. 
"Yle Ođđasat" juonnetaan vaihdellen kolmella eri saamelaiskielellä. Uutistenlukijoista Kaisa Aikio ja Inger-Elle Suoninen puhuvat pohjoissaamea, Sara Wesslin koltansaamea ja Mikkâl Morottaja inarinsaamea. Uutiset tekstitetään suomeksi.
Ensimmäiset "Yle Ođđasat" -televisiouutiset lähetettiin 2. joulukuuta 2013. Ensimmäisessä lähetyksessä oli mukana kaikkia kolmea Suomessa puhuttua saamen kieltä. Alkuvuosina ohjelma juonnettiin aina pohjoissaameksi, joka on saamelaiskielistä yleisin. Uutisjuttuja oli alusta lähtien kolmella saamen kielellä. Koltansaamea käytettiin ensi kerran juontokielenä kokeilumielessä vuonna 2016.
Yle Sápmin päällikkö Pirita Näkkäläjärvi sai idean kevyttuotanteiseen Yle Ođđasatiin syystalvella 2012 oltuaan seuraamassa Ođđasat-lähetyksen tekstittämistä Pasilassa ensimmäistä kertaa ja kurkattuaan Pasilan kevytstudio KES:iin, josta tuotettiin illan tv-lähetykset. Alun perin Näkkäläjärvi kaavaili Yle Ođđasatin tuottamista Pasilasta, mutta Yleisradio päätti rakentaa Yle Sápmille oman tv-studion Inariin. Tällä hetkellä toimituksella on käytössä jo järjestyksessään toinen oma studio Inarissa. 
Yle Sámi Radion Inarissa sijaitsevan entisen toimitustalon sisäilmaongelmien aikaan 2015‒2016 Yle Ođđasat -lähetys juonnettiin tilapäisesti Tampereelta ja ennen uuden toimitilan valmistumista lähetys toteutettiin Inarista myös ilman studio-osuuksia.
Nykyisin "Yle Ođđasatilla" on päivittäin yli 200 000 katsojaa.
Yle Ođđasatin uutisankkureina ovat toimineet Aletta Lakkala, Kaisa Aikio, Rosa-Máren Magga, Áile Aikio, Pirita Näkkäläjärvi, Ailu Valle, Mika Laiti, Tuuni Partti, Sara Wesslin, Mikkâl Morottaja ja Inger-Elle Suoninen.
Yle Ođđasat on tiettävästi ainoa tv-uutislähetys, jossa uutisankkuri on joikannut osana ohjelmaa.
Raili Ala-Haavisto

Raili Tellervo Ala-Haavisto o.s. Paaso (s. 3. tammikuuta 1940 Kuivaniemi) SHO, VTL, FT on Di-anoigostisen järjestelmän luoja. 
Kuopion yliopiston yhteiskuntatieteellisessä tiedekunnassa esitettiin 18.5.2001 tarkastettavaksi hänen väitöskirjansa "Di-anoigostinen järjestelmä: Filosofis-teoreettinen diagnostinen käsitteistö hoitotyöhön ja hoitotieteeseen". Vastaväittäjänä oli professori Arja Isola Oulun yliopistosta, ja väitöstilaisuuden valvojana professori Pirkko Meriläinen Kuopion yliopistosta. Ala-Haavisto on kirjoittanut sairaanhoidon oppimateriaalia, lehti- yms. julkaisuja, sekä useita sukukirjoja. 
Raili Ala-Haavisto on Hannes Paason ensimmäisen avioliiton nuorin lapsi. Hän avioitui vuonna 1981, ja avioliitosta on yksi tytär.
Melinda Kinnaman

Melinda Rosalie Kinnaman (s. 9. marraskuuta 1971 Tukholma, Ruotsi) on ruotsalainen näyttelijä. Hän teki elokuvadebyyttiinsä 13-vuotiaana elokuvassa "Elämäni koirana" (1985). Vuosina 1991–1994 Kinnaman opiskeli Tukholman teatterikoulussa. Valmistumisen jälkeen hän on näytellyt Kuninkaallisessa draamateatterissa, jossa Kinnaman on näytellyt muun muassa monissa klassikko-esityksissä kuten: "Iphigenia in Aulis" (1995), "Kuinka äkäpussi kesytetään" (1997), "Kirsikkapuisto" (1997), Jean-Paul Sartren "No Exit" (2000), "Woyzeck" (2003), "Venetsian kauppias" (2004) sekä "Bernarda Alban talo" (2008). Hän on myös taitava akrobaatti.
Kinnaman on näytellyt muun muassa elokuvissa "Ormens väg på hälleberget" (1986), "The Father" (1987), "The Wild Duck" (1987), "Söndagsbarn" (1992), "Mary, Mother of Jesus" (1999) sekä televisiosarjoissa "The Way Home" (1989) ja "Modus" (2015–).
Kinnamanin vanhemmat ovat molemmat yhdysvaltalaisia, ja he muuttivat Ruotsiin ennen kuin tämä syntyi. Melinda Kinnamanin velipuoli on näyttelijä Joel Kinnaman.
Harold Robbins

Harold Robbins (alun perin "Harold Rubin", 21. toukokuuta 1916 New York – 14. lokakuuta 1997 Palm Springs, Kalifornia) oli yhdysvaltalainen bestsellerkirjailija. Hänen aihepiirinsä oli rikkaiden ja kuuluisien ihmisten päihteiden ja seksisuhteiden täyttämä elämä. Hän kirjoitti kolmisenkymmentä romaania, joita kriitikot eivät arvostaneet mutta joita myytiin hänen elinaikanaan yhteensä noin 750 miljoonaa kappaletta.
Nuoruus ja uran alku.
Robbins tunnettiin siitä, että hän sepitti tarinoita myös omasta elämästään. Hän väitti syntyneensä Francis Kane -nimiseksi pojaksi Manhattanin rankalla Hell’s Kitchenin alueella ja varttuneensa katolisessa orpokodissa. Todellisuudessa hän oli keskiluokkaisen juutalaisperheen esikoispoika, jonka äiti kuoli synnytyksen jälkeen ja apteekkari-isä meni naimisiin ja sai uuden vaimonsa kanssa vielä kolme lasta.
1930-luvun lamavuosina Robbins kävi high schoolin ja pääsi töihin päivittäistavarakaupan varastokirjanpitäjäksi. Hän itse kertoi toimineensa elintarvikkeiden tukkumeklarina, tulleensa näin miljonääriksi jo parinkymmenen vuoden iässä ja menettäneensä omaisuutensa huonoilla sokerikaupoilla.
Seuraavaksi Robbins sai ensimmäisen vaimonsa perheen suhteilla töitä Universal -elokuvayhtiöstä. Siellä hän löi vetoa, että osaisi kirjoittaa vähintään yhtä hyviä tarinoita kuin ne, joista tehtiin elokuvia. Hänen seksuaalisesti uskaliaasta esikoiskirjastaan "Never Love a Stranger" tuli heti menestys, ja kolmannen kirjan "A Stone for Danny Fisher" jälkeen hän jätti päivätyönsä Universalilla.
Yksityiselämä.
Robbinsista tuli yksi maailman rikkaimmista kirjailijoista, jolla oli asunnot Yhdysvaltojen lisäksi Ranskan Rivieralla ja Meksikon Acapulcossa. Hän omisti useampia Rolls-Royceja, Jensen-urheiluautoja ja luksusveneitä. Erityisesti toisen avioliittonsa aikana (Grace Palermo, 1960-luvun puolivälistä 1990-luvun alkuun) Harold Robbins tuli tunnetuksi rankan ylellisestä ja elostelevasta elämäntavastaan, johon kuuluivat seksiorgiat, huumeet ja uhkapeli.
Elämänsä viimeiset 15 vuotta Robbins vietti pyörätuolissa ja lähes puhekyvyttömänä. Hänen kolmas vaimonsa auttoi häntä kirjoittamisessa ja julkaisi miehensä kuoleman jälkeen muistelmansa.
Robbins kuoli sairauskohtaukseen 81-vuotiaana Kalifornian Palm Springsissä.
Elokuvasovituksia.
Jo Robbinsin ensimmäinen romaani "Never Love a Stranger" tehtiin elokuvaksi nimeltä "Älä luota muukalaiseen" (1958), jonka tuotannossa Robbins oli mukana. Vuoden 1952 romaaniin "A Stone for Danny Fisher" väljästi pohjautuen tehtiin Elvis Presley -elokuva "Kitara kainalossa" (1958). Romaanista "Rahantekijät" syntyivät elokuvat "Tyydyttämättömät" (videojulkaisuna "Häikäilemättömät", 1963) ja "Kostaja Nevada Smith" (1966). Muita Robbinsin tarinaan pohjautuvia elokuvia ovat "Stiletto" (1969), "Betsy" (1978), "Hurjat seikkailijat" (1970) ja "Kultanainen" (tai "Tie huipulle", 1983) sekä television minisarja "79 Park Avenue" (1977).
Robbins oli elokuva- ja televisiobisneksessä mukana myös rahoittajana ja tuottajana. Hän oli taustalla muun muassa Jean-Luc Godardin elokuvan "Keskipäivän aave" tuotannossa.
Luottomies

Luottomies on Yle Areenassa julkaistu suomalainen komediasarja, jonka pääosissa näyttelevät Antti Luusuaniemi ja Kari Ketonen. Sarja kertoo takaisin Suomeen muuttaneen entisen rauhanturvaajan Juhiksen (Ketonen) ja työterveyslääkäri Tommin (Luusuaniemi) arjesta naapureina. Juhis saa houkuteltua Tommin erilaisiin jaksoittain vaihtuviin kommelluksiin.
Sarjan noin kymmenminuuttiset jaksot on tehty ensisijaisesti internetissä julkaistavaksi, mutta sen jaksoja on esitetty vaihtelevina esitysaikoina myös Yle TV2:lla. Sarjaan on tehty kolme kahdeksanosaista kautta, jotka on julkaistu vuosina 2016, 2018 ja 2021. Sarjaan on tehty myös kaksi perusjaksoja pidempää erikoisjaksoa, ensimmäinen jouluna 2017 ja toinen marraskuussa 2020.
Ensimmäisen tuotantokauden ohjasi Lauri Nurkse, toisen kauden Jalmari Helander ja kolmannen kauden Kari Ketonen. Sarjaa ovat käsikirjoittaneet pääosin Antti Luusuaniemi ja Kari Ketonen, ensimmäisellä kaudella myös Lauri Nurkse.
Sarjan toinen tuotantokausi pääsi palkintoehdokkaaksi kansainvälisen Emmy-gaalan short form -sarjojen kategoriassa syyskuussa 2019.
"" tuli ensi-iltaan helmikuussa 2024.
Jouluspeciaali.
Luottomiehestä julkaistiin 23. joulukuuta 2017 21 minuutin kestoinen joulujakso. Jaksossa olivat mukana kaikki keskeisissä rooleissa ensimmäisissä kahdeksassa jaksossa mukana olleet näyttelijät. 
Jaksossa Tommin joulunvietto on epäonnistumassa, kun Tommin serkku perheineen on tulossa kylään. Serkun miehen antama joululahja Tommin tyttärelle saa Tommin innostumaan ja Tommi joutuukin turvautumaan Juhiksen apuun saadakseen lahjan itselleen.
Bigelow Expandable Activity Module

Bigelow Expandable Activity Module (BEAM) on Bigelow Aerospacen kehittämä kokeellinen kokoonpuhallettava avaruusasemamoduuli. Se laukaistiin avaruuteen 10. huhtikuuta 2016. 16. huhtikuuta se kiinnitettiin Kansainväliseen avaruusasemaan. Paineistus ja laajentaminen suoritettiin 25. toukokuuta. 
Kokeellista moduulia käytetään vain testausluontoisesti eli se ei ole osa pysyvää oleskelutilavuutta.
Pehmeäseinäinen moduuli on massaltaan noin 1,4 tonnia, 4 metriä pitkä ja 3,2 metriä halkaisijaltaan.
Martti Arkko

Martti Arkko (s. 6. elokuuta 1939 Viipuri) on suomalainen Mikkelissä asuva kuvittaja, graafikko ja taidemaalari. Arkko on kuvittanut useita luonto- ja eräkirjoja, suunnitellut kirjojen kansia, ulkoasuja sekä piirtänyt ja maalannut eräaiheisia tauluja ja muotokuvia. Hän on tehnyt erityisesti luontoaiheisia töitä. Piirtämisen hän aloitti jo nuorena eläinkuvilla, joista varsinkin kissa ja kettu olivat mieliaiheita. Hän on kuvittanut muun muassa Olli Aulion toimittamat kirjat "Vapaa-ajan kalastaja" ja "Suuri Retkeilykirja", joissa on yli 3 000 yksittäistä ja ainutlaatuista piirroskuvaa. "Vapaa-ajan kalastaja" -kirjasta otettiin useita painoksia. Se käännettiin myös venäjäksi, ja käännös toimitettiin silloiseen Neuvostoliittoon yhtenä isona toimituseränä. Survival- ja luontoharrastusten innoittamana Arkko kuvitti useita alan teoksia. Myös useissa 1970–2000 lukujen erä- ja kalastuslehdissä sekä kokoomateoksissa ("Eränkävijä" ja "Erämaailma") on ollut Arkon kuvituksia.
Teoksia.
Martti Arkon kokonaan kuvittamia teoksia:
Tikkurilan urheilupuisto

Tikkurilan urheilupuisto on Vantaan Viertolassa sijaitseva urheilupuisto, johon kuuluvat Tikkurilan uimahalli, jäähalli ja Tikkurilan urheilutalo, jossa on esimerkiksi palloiluhalli, keilahalli ja tatami. Lisäksi puistossa on hiekka- ja nurmikenttä, kaksi tekonurmikenttää sekä talvisin ylipainehalli. Urheilupuisto sijaitsee Läntisellä Valkoisenlähteentiellä noin kilometrin päässä Tikkurilan rautatieasemasta.
Urheilupuistoon suunnitellaan 2020-luvulla rakennettavaksi muun muassa uusi liikuntahalli ja areena.
Tikkurilan jäähalli on Kiekko-Vantaan kotikenttä. Myös Tikkurilan Palloseuran kotikenttä sijaitsee Tikkurilan urheilupuistossa.
Jake Roberts

Aurelian Smith Jr. (s. 30. toukokuuta 1955 Gainesville, Texas) on yhdysvaltalainen entinen showpainija. Hänet tunnettiin painikehässä nimellä Jake "The Snake" Roberts. Roberts aloitti uransa vuonna 1975. 
Roberts teki ensiesiintymisensä World Wrestling Federationissa maaliskuussa 1986. Hänellä oli tapana ottaa kehään mukaan käärme. Yleensä Roberts usutti käärmeensä vastustajan kimppuun ottelun lopuksi. Roberts oli painiuransa aikana kookas 198 senttimetriä pitkä ja liki 113-kiloinen mies. Hän katosi World Wrestling Federationista vuonna 1992 siirtyessään WCW:n pariin. Hän teki paluun WWF:n -organisaatioon Royal Rumble -ottelussa vuonna 1996 uudenlaisella kaksiosaisella asulla.
Tiikerinsilmä (elokuva)

Tiikerinsilmä ("Eye of the Tiger") on Richard C. Sarafianin ohjaama yhdysvaltalainen toimintaelokuva vuodelta 1986. Siinä syyttömänä vankilassa istunut mies (Gary Busey) palaa kotikaupunkiinsa, jota hallitsee sheriffin (Seymour Cassell) sijasta ikävä moottoripyöräjengi.
Arvioita.
"Video-oppaassa" vuodelta 1994 Sam Inkinen kuvaa elokuvan sisältöä sanoilla ”murhia ja kostoa raivopäisen lahtauksen hengessä”. Hän antaa "Tiikerinsilmän" yhdeksän ja puoli minuuttia lyhennetylle VHS-tallenteelle yhden tähden viidestä sekä erikoismaininnan ”Erittäin Huono Elokuva”.
Kristiina Drews

Kristiina Drews (s. 28. tammikuuta 1952 Lappeenranta) on suomalainen kielenkääntäjä. Hän on työskennellyt suomentajana vuodesta 1979 ja häneltä on julkaistu noin sata käännöstä englannista suomeen.
Drews opiskeli englantia ja kirjallisuutta. Hänen ensimmäinen romaanisuomennoksensa oli Michael Kenyonin SaPo-dekkari "Raiskaus" (1981). Drews on suomentanut pääasiassa englanninkielistä kirjallisuutta, muiden muassa Margaret Atwoodin, Vladimir Nabokovin ja Ali Smithin teoksia. Hän on kääntänyt myös näytelmiä ja musikaaleja Jukka Virtasen kanssa. Musikaaleista tunnetuimpia suomennoksia ovat "Les Misérables", "West Side Story", "Saturday Night Fever" ja "The Producers".
Vuonna 1989 Drews sai valtion kääntäjäpalkinnon ja vuonna 1998 Mikael Agricola -palkinnon. Tammikuussa 2015 hän sai Gummeruksen Kaarlen päivän tunnustuksen englanninkielisen kaunokirjallisuuden ja erityisesti Nabokovin teoksen "Kalvas hehku" suomentamisesta. Drews on ollut Suomen kääntäjien ja tulkkien liiton hallituksen jäsen 1990–2006 ja valtion kirjallisuustoimikunnan jäsen 2007–2012, 2017–2018 ja 2019–2020.
Drewsin puoliso on kuvanveistäjä Antero Toikka. Heillä on neljä lasta.
Marcus &amp; Martinus

Marcus &amp; Martinus (oik. Marcus Gunnarsen ja Martinus Gunnarsen; s. 21. helmikuuta 2002 Elverum) on norjalainen popduo. Nykyään Trofors-nimisessä kylässä asuvat kaksosveljekset ovat saavuttaneet suurta suosiota etenkin Pohjoismaissa. Heidän fanejaan kutsutaan nimellä ”MMer”.
Marcus &amp; Martinus osallistuivat vuoden 2024 Eurovision laulukilpailuun kappaleellaan ”Unforgettable”. He tulivat kilpailun finaalissa yhdeksännelle sijalle saatuaan yhteensä 174 pistettä.
Ura.
Vuonna 2012 kaksikko voitti norjalaisen Melodi Grand Prix Junior -laulukilpailun. Norjankielinen debyyttialbumi "Hei" myi Norjassa platinaa. Ensimmäisen albumin jälkeen he alkoivat tehdä musiikkia englanniksi. Poikien ensimmäisellä englanninkielisellä singlellä ”Girls” vierailee norjalainen hip hop -duo Madcon. Marcus ja Martinus julkaisivat 4. marraskuuta 2016 ensimmäisen englanninkielisen albuminsa "Together". Sekä "Hei" että "Together" nousivat Ruotsin ja Norjan levylistojen kärkeen. Kolmas studioalbumi "Moments" julkaistiin marraskuussa 2017. Heidän elämästään on tehty dokumenttielokuva "Yhdessä unelmiin" ("Sammen om drømmen"), joka esitettiin Suomessa ensimmäisen kerran 26. tammikuuta 2017. Pojista on kirjoitettu kaksi kirjaa: "Marcus &amp; Martinus: Meidän maailmamme" ja "Marcus ja Martinus: Meidän tarinamme". Kesäkuussa 2024 poikien Instagram-tilillä oli noin 1,4 miljoonaa seuraajaa.
Eurovision laulukilpailu.
Vuonna 2023 Marcus &amp; Martinus pyrki edustamaan Ruotsia Eurovision laulukilpailussa kappaleella ”Air”. Vuonna 2024 Marcus &amp; Martinus edustivat Ruotsia Eurovision laulukilpailussa kappaleella ”Unforgettable” voitettuaan vuoden 2024 Melodifestivalenin. Kappale sai kilpailun finaalissa kansainvälisiltä raadeilta 85 pistettä ja yleisöltä 92. Ruotsin ollessa kilpailun isäntämaana Marcus &amp; Martinus pääsi suoraan finaaliin. Marcus &amp; Martinus sijoittui finaalissa 9. sijalle 174 pisteellä.
Esiintymiset Suomessa.
Marcus &amp; Martinus esiintyivät Suomessa ensi kerran Elämä lapselle -konsertissa 14. syyskuuta 2016, jonka jälkeen he pitivät oman konsertin Nosturissa seuraavana iltana. Kolmannen kerran he esiintyivät kauppakeskus Forumissa 1. marraskuuta 2016 "Together"-levyn julkaisutilaisuudessa. He esiintyivät Suomessa jälleen 26.–28. tammikuuta 2017 Uuden Musiikin Kilpailussa ja Espoo Metro Areenalla sekä Hartwall-areenassa 18. marraskuuta 2017. Areenakonsertti myytiin loppuun noin kymmenessä minuutissa.
Marcus ja Martinus esiintyivät Hartwall-areenassa taas 14. helmikuuta 2018 osana "Moments"-albumin kiertuetta. He esiintyivät myös Kaisaniemen puistossa 9. kesäkuuta 2018.
Marcus ja Martinus esiintyivät 16. kesäkuuta 2019 Helsingissä Telia 5G Areenalla. Paikalla oli 15 000 fania.
Trifenyylimetaani

Trifenyylimetaani (C19H16) on aromaattisiin hiilivetyihin kuuluva orgaaninen yhdiste. Yhdistettä käytetään orgaanisen kemian synteeseissä.
Ominaisuudet.
Huoneenlämpötilassa trifenyylimetaani on väritöntä kiteistä ainetta. Yhdisteellä on kolme eri kidemuotoa, joista yksi on stabiili ja kaksi metastabiilia. Trifenyylimetaani on veteen liukenematonta ja liukenee kuumaan etanoliin, dietyylieetteriin, bentseeniin ja kloroformiin. Trifenyylimetaanin tertiäärinen protoni on poikkeuksellisen hapan, ja hyvin voimakkaat emäkset, esimerkiksi natriumamidi, voivat vastaanottaa sen. Tällöin muodostuu trifenyylimetyyli- eli trityylianioni. Kromaatit hapettavat trifenyylimetaanin trifenyylimetanoliksi.
Valmistus ja käyttö.
Trifenyylimetaania voidaan valmistaa usealla eri tavalla. Käytettyjä menetelmiä ovat muun muassa bentsaalikloridin ja bentseenin välinen reaktio alumiinikloridin toimiessa katalyyttinä, bentseenin ja tetrakloorimetaanin reaktiossa muodostuvan trifenyylimetyylikloridin pelkistys, bentseenin reaktio kloroformin kanssa, difenyylikloorimetaanin reaktio fenyylimagnesiumbromidin kanssa ja difenyylimetanolin kondensoiminen bentseenin kanssa väkevän rikkihapon läsnä ollessa.
Yhdistettä käytetään muun muassa väriaineiden valmistuksessa.
Ydinperhe (albumi)

Ydinperhe on samannimisen yhtyeen esikoisalbumi. Se julkaistiin 19. toukokuuta 2011 Bad Hair Lifen ja Hakaniemi Hardcoren yhteiskustanteena.
Vuonna 2012 Combat Rock Industry julkaisi albumista uusintapainoksen.
Jättiläispäästäiset

Jättiläispäästäiset (Nesophontidae) on sukupuuttoon kuollut nisäkäsheimo lahkossa Soricomorpha. Heimon ainoa suku on Nesophontes. Ne olivat kotoperäisiä Karibianmeren saarilla. Jättiläispäästäiset tunnetaan vain subfossiilisista jäänteistä, joita on löydetty luolista 1900-luvulta asti. Nimi ”Nesophontes” tarkoittaa saaren murhaajaa, viitaten niiden hyönteissyöjätapoihin.
Jättiläispäästäisten uskotaan kuolleen sukupuuttoon ensimmäisten seudulle saapuneiden eurooppalaisten mukana tulleiden mustarottien seurauksena noin 1500 jaa. Eräs fyogeneettinen tutkimus vuodelta 2016, pohjautuen noin 750 vuotta vanhalta yksilöltä saatuun DNA:han, osoitti että jättipäästäisten lähimmät elävät sukulaiset ovat almikit, vaikkakin näiden kahden ryhmän kehityslinjat erkanivat toisistaan yli 40 miljoonaa vuotta sitten.
Nisäkäsnimistötoimikunnan ehdotus heimon uudeksi suomenkieliseksi nimeksi on jättipäästäiset.
Lajit.
Lajien määrä vaihtelee lähteestä riippuen 6–12 välillä.
Saara Kotkaniemi

Saara Kotkaniemi (s. 27. elokuuta 1986 Helsinki) on suomalainen näyttelijä.
Kotkaniemi valmistui Teatterikorkeakoulusta teatteritaiteen maisteriksi vuonna 2012. Suomen elokuvasäätiö julkaisi vuonna 2020 Kotkaniemen laatiman ohjeistuksen intiimikohtausten tekemiseen kameratyöskentelyssä. Kotkanniemi sai vuonna 2023 yhdessä läheisyyskoordinaattori Pia Rickmanin kanssa Filmiauran jakaman Vuoden uroteko -palkinnon elokuva-alan turvallisuuden eteen tehdystä työstä.
Kotkaniemen isä on televisio- ja teatteriohjaaja Pentti Kotkaniemi ja velipuoli jääkiekkovalmentaja Mikael Kotkaniemi. Saara Kotkaniemi oli naimisissa muusikko-näyttelijä Olavi Uusivirran kanssa vuosina 2015–2021 ja heillä on vuonna 2014 syntynyt tytär. Kotkaniemi sai huhtikuussa 2023 toisen lapsensa, jonka isä on sveitsiläis-italialainen Nicola Perot, joka oli hänen vastanäyttelijänsä vuonna 2023 ensi-iltansa saaneessa "Villi leikki" -elokuvassa.
Laura Airola

Laura Airola (s. 1977) on suomalainen viulisti. Airola soittaa viulua Django Collective Helsinki -yhtyeessä. Hän on soittanut myös muun muassa Riku Niemi Orchestrassa ja Mustarastaassa. Lisäksi Airola on soittanut freelance-muusikkona yli sadalla äänilevyllä.
Airola aloitti viulunsoiton 5-vuotiaana. Hän suoritti viulunsoiton A-tutkinnon vuonna 2002 ja valmistui samana vuonna Sibelius-Akatemian esittävän säveltaiteen koulutusohjelmasta musiikin maisteriksi. Airola on toiminut opettajana Pop &amp; Jazz Konservatoriossa, Länsi-Helsingin musiikkiopistossa ja Metropolia-ammattikorkeakoulussa.
Airola on myös säveltänyt musiikkia ainakin omille yhtyeilleen.
Yhdysvaltain presidentiksi valittu

Yhdysvaltain presidentiksi valittu (suomeksi myös muodossa "Yhdysvaltain valittu presidentti") () on nimitys, jota käytetään tulevasta Yhdysvaltain presidentistä vaalipäivän ja tulevan presidentin virkaanastumisen välisenä aikana. Koska Yhdysvaltain presidentinvaalissa vaalitapa on epäsuora, nimitystä käytetään vaalin ilmeisestä voittajasta. Lopullisesti vaalin voittaja vahvistuu kun valitsijamiehet toimittavat varsinaisen vaalin joulukuussa pidettävässä valitsijamieskokouksessa ja vaalin tulos vahvistetaan Yhdysvaltain kongressin yhteisistunnossa tammikuussa. 
Viimeisin "Yhdysvaltain presidentiksi valituksi" kutsuttu henkilö on Donald Trump, joka voitti Yhdysvaltain presidentinvaalit marraskuussa 2024. Yhdysvaltain presidentiksi valittu vannoo presidentin virkavalan 20. tammikuuta vaalivuoden jälkeisenä vuotena.
"Yhdysvaltain varapresidentiksi valittu" () on samaan tapaan nimitys tulevasta Yhdysvaltain varapresidentistä. Viimeisin Yhdysvaltain valituksi varapresidentiksi kutsuttu henkilö on Donald Trumpin varapresidenttiehdokas J. D. Vance. Yhdysvaltain varapresidentiksi valittu vannoo varapresidentin virkavalan 20. tammikuuta vaalivuoden jälkeisenä vuotena, samana päivänä kuin Yhdysvaltain presidentiksi valittu.
Lex Luger

Lawrence Wendell Pfohl (s. 2. kesäkuuta 1958 Buffalo, New York) on yhdysvaltalainen uransa lopettanut showpainija. Hänet tunnettiin painikehässä nimellä Lex Luger. Hän teki ensiesiintymisensä World Wrestling Federationissa vuonna 1985. Hänen merkittävimpiä otteluitaan ovat muun muassa Royal Rumble -ottelu vuonna 1994. Ottelu päättyi Lugerin ja Bret Hartin molempien tiputtua kehästä yhtä aikaa..
Luger on otellut muun muassa Mr. Perfectin, Bret Hartin, British Bulldogin, Stingin ja Diamond Dallas Pagen kanssa. Luger lopetti showpainiuransa vuonna 2005. Luger käytti amerikanlipulla varustettuja housuja ja kenkiä.
Soiva tehdas

Soiva tehdas on kosketinsoittaja Esa Kotilaisen vuonna 2011 julkaistu studioalbumi. Kotilainen on säveltänyt, esittänyt, sovittanut, äänittänyt ja miksannut levyn. Levy sisältää historiallista ja aitoja prosessi-ääniä puuteollisuudesta.
Kappaleet.
Kaikki kappaleet säveltänyt Esa Kotilainen.
Nowa Ruda

Nowa Ruda on kaupunki ja oma kuntansa Ala-Sleesian voivodikunnassa Lounais-Puolassa. Kaupungin asukasluku oli vuoden 2019 arvion mukaan 21 908. 1200-luvulla perustettu kaupunki on tunnettu muun muassa hiilikaivoksestaan, joka suljettiin vuonna 1994.
Oudenaarden taistelu

Oudenaarden taistelu käytiin Espanjan perimyssodassa 11. heinäkuuta 1708 Suurliiton (Iso-Britannia, Itävalta, Preussi ja Alankomaat) ja Ranskan joukkojen välillä.
Ranskalaiset olivat aikeissa piirittää Oudenaarden, kun Liitoutuneiden armeija ylitti Schelde-joen 11. heinäkuuta ja hyökkäsi ennen kuin ranskalaiset ehtivät sijoittaa joukkojaan. Ranskalaisten johto oli jakautunut, sillä Burgundin herttua halusi perääntyä, mutta Vendômen herttuan pyynnöstä hän päätti ryhtyä taisteluun. Katkera ja sekava taistelu jatkui koko iltapäivän. Suurliiton joukkojen "de facto" komentaja Marlborough’n herttua lähetti hollantilaisjoukon kiertämään ranskalaiset lännestä näiden huomaamatta. Joukko hyökkäsi ranskalaisten oikeaan sivustaan samalla kun Savoijin prinssi Eugen painoi päälle vasemmalta. Taistelun päätyttyä ranskalaiset olivat menettäneet 6 000 kaatunutta ja 9 000 vangittua, kun taas Liittoutuneet olivat menettäneet 4 000 kaatunutta. Seuraavana päivänä Vendôme kokosi kukistetun armeijan yhteen ja torjui Liittoutuneet Gentissä. Marlborough valtasi Gentin ja Bruggen uudelleen tammikuussa 1709 ja ranskalaiset vetäytyivät takaisin omalle rajalleen.
Kłodzko

Kłodzko on kaupunki ja oma kuntansa Ala-Sleesian voivodikunnassa Lounais-Puolassa. Kaupungin asukasluku oli vuoden 2019 arvion mukaan 26 742. Kaupunki sijaitsee Nysa Kłodzkan, Oderin sivujoen, varrella Kłodzkon laaksossa. Kaupungin nähtävyyksiä ovat muun muassa 1300-luvulla rakennettu goottilainen Pyhän Johanneksen silta ja 1344–1428 rakennettu Marian taivaaseenottamisen kirkko.
Indonesian provinssit

Indonesia jakaantuu hallinnollisesti 38 eri provinssiin. Vuonna 2022 säädetyn lain nojalla uudesta pääkaupungista Nusantarasta on tarkoitus tulla 39. provinssi jahka presidentti antaa määräyksen siirtää pääkaupungin sinne.
Rooli ja hallinto.
Jokaisella provinssilla on oma poliittinen hallintonsa ja kuvernöörinsä. Provinssit on jaettu perustuslain mukaan hallintoalueisiin ("kabupaten") ja kaupunkeihin ("kota"), jotka jaetaan edelleen alapiirikuntiin ("kecamatan"), ja sen jälkeen kyläryhmiin (joko "desa" tai "kelurahan"). Sen jälkeen kun asetukset alueellisesta itsehallinnosta otettiin käyttöön vuonna 2001, hallintoalueista ja kaupungeista on tullut keskeisiä alueellisen jaon yksiköitä. Ne tarjoavat suurimman osan julkisista palveluista. Kylätaso on eniten läsnä indonesialaisen päivittäisessä elämässä. Kylän tai kaupunginosan asioita hallinnoi vaaleilla valittu "lurah" tai "kepala desa" (kyläpäällikkö).
Aceh, Jakarta, Yogyakarta ja Uudella-Guinealla sijaitsevat provinssit ovat provinsseja, joilla on tavallista enemmän valtaa lainsäädännössä ja suurempi autonomia keskushallinnosta kuin muilla provinsseilla. Acehin hallituksella on esimerkiksi oikeus luoda itsenäinen lakijärjestelmä; vuonna 2003 se otti käyttöön šarian eli islamilaisen lain muodon. Yogyakartalle annettiin erityisalueen status tunnustuksena sen keskeisestä asemasta Indonesian tasavaltalaisten kannattamisessa vallankumouksen aikana. Yogyakartaa johtaa sulttaani. Papua, joka tunnettiin ennen nimellä ja yhtenä provinssina Irian Jaya, sai autonomian vuonna 2001. Jakartalla puolestaan on erikoisasema maan pääkaupunkialueena.
Papuan provinssien uudelleenjärjestely.
Vuonna 2022 Indonesian keskushallinto lakkautti Papuan kaksi provinssia ja perusti niiden tilalle kuusi uutta, minkä johdosta Indonesian provinssien määrä nousi nykyiseen 38.
Papualla sijaitsevien provinssien rajojen uudelleenjärjestelyä on luonnehdittu Indonesian hajota ja hallitse -tekniikaksi, jolla se pyrkii vastustamaan mm. Vapaa Papua -liikettä. Lisäksi Papualla sijaitsevien provinssien autonomiaa on vuoroin laajennettu tai kavennettu. Kun alue liitettiin Indonesiaan, se oli yksi provinssi, Irian Jaya, joka jaettiin kolmeen provinssiin vuonna 1999 presidentti Jusuf Habibien kaudella. Habibien seuraaja Abdurrahman Wahid perui jaon palauttaen alueen yhdeksi provinssiksi ja myönsi sille huomattavan autonomian. Presidentti Megawati Sukarnoputri jakoi Papuan vuonna 2003 kahdeksi provinssiksi konsultoimatta paikallisia.
Puisto (sukunimi)

Puisto on sukunimi, joka on muun muassa seuraavilla suomalaisilla henkilöillä:
Rasmus Dahlin

Rasmus Dahlin (s. 13. huhtikuuta 2000 Trollhättan) on ruotsalainen jääkiekkoilija, joka edustaa NHL-liigassa pelaavaa Buffalo Sabresia. Hän toimii joukkueen kapteenina. Kun Dahlin oli 16-vuotias, hänestä tuli ensimmäinen 2000-luvulla syntynyt pelaaja Ruotsin korkeimmalla sarjatasolla. Saman kauden aikana hänestä tuli myös ensimmäinen 2000-luvulla syntynyt pelaaja, joka on tehnyt tehopisteen nuorten maailmanmestaruuskilpailuissa. 
Dahlin valittiin odotusten mukaisesti ensimmäisenä .
Ura.
Seuraura.
Ensimmäisen kerran Dahlin nousi Frölunda HC:n pelaavaan kokoonpanoon kaudella 2016–2017. Lokakuussa 2016 hänestä tuli ensimmäinen 2000-luvulla syntynyt pelaaja SHL-liigassa. Pelatessaan Karlskronaa vastaan kuukautta myöhemmin Dahlin teki ensimmäisen maalinsa. Samalla hänestä tuli historian toiseksi nuorin Ruotsin pääsarjassa maalin tehnyt pelaaja. Ennen marraskuuta Dahlin oli saanut vastaanottaa ainoastaan Ruotsin valtion määrittelemää minimipalkkaa (150 euroa kuukaudessa). Saatuaan kuitenkin tarpeeksi SHL-otteluita tililleen hän sai oikeuden ensimmäiseen tulokassopimukseensa.
Dahlin siirtyi heti kaudeksi 2018–2019 NHL:ään ja teki tulokaskaudellaan 44 pistettä 82 ottelussa. Kauden jälkeen hän oli ehdolla parhaalle tulokkaalle annettavaan Calder Memorial Trophyyn. Dahlinin pistesaldo oli kahden kauden jälkeen 84 pistettä. Puolustajista enemmän pisteitä alle 20-vuotiaana on koko NHL-historiassa tehnyt vain Phil Housley. Syyskuussa 2021 Dahlin teki Sabresin kanssa kolmen vuoden mittaisen ja yhteensä 18 miljoonan dollarin arvoisen jatkosopimuksen. Elokuussa 2023 Dahlin teki Sabresin kanssa kahdeksan vuoden mittaisen ja yhteensä 88 miljoonan dollarin arvoisen jatkosopimuksen. Syyskuussa 2024 Dahlin nimettiin joukkueen kapteeniksi.
Maajoukkueura.
Syksyllä 2016 Dahlin kutsuttiin alustavasti vuoden 2017 nuorten MM-kilpailuihin osallistuvaan Ruotsin maajoukkueryhmään. Muutama kuukausi myöhemmin hänet nimettiin joulupäivänä Ruotsin lopulliseen kokoonpanoon, minkä myötä hänestä tuli kilpailujen nuorin pelaaja. Turnauksen avausottelussa Dahlin onnistui maalinteossa, kun hän teki Ruotsin viidennen maalin Tanskaa vastaan. Maalin ja maalisyötön seurauksena Dahlinista tuli yhdeksäs 16 vuoden ikäisenä tehopisteen tehnyt pelaaja nuorten MM-kisahistoriassa. Saman ottelun aikana hänestä tuli myös MM-kisahistorian nuorin ruotsalainen maalintekijä sekä ensimmäinen 2000-luvulla syntynyt pelaaja, joka on tehnyt tehopisteen nuorten maailmanmestaruuskilpailuissa. Ruotsi jäi turnauksessa neljänneksi, kun se hävisi pronssiottelussa Venäjälle jatkoajan jälkeen 1–2.
Pelityyli.
"Jatkoaika.comin" verkkolehdelle antamassaan haastattelussa Dahlin kuvaili itseään kahden suunnan puolustajana. Verkkolehden Markus Suhonen määritteli Dahlinin osaamisen hyökkäysalueella "vaaralliseksi yhdistelmäksi liikkuvuutta ja kiekollista osaamista".
Jesse Ahonen (jääkiekkoilija)

Jesse Henrik Ahonen (s. 15. heinäkuuta 1997 Lahti) on suomalainen jääkiekkopuolustaja, joka pelaa Mestis-joukkue Savonlinnan Pallokerhossa.
Ura.
Ahonen on Pelicansin kasvatti ja pelasi seurassa koko junioriuransa ajan, mutta hän piipahti myös Vierumäki Unitedin B-nuorten Suomi-sarjajoukkueessa kaudella 2013–2014.
Kaudella 2016–2017 Ahonen debytoi Pelicansin SM-liigajoukkueessa, jossa hän pelasi kaksi ottelua. Ahonen sai tililleen ensimmäisen liigaottelunsa 22. lokakuuta 2016 vieraissa Vaasan Sportia vastaan. Hänet merkittiin Pelicansin seitsemänneksi puolustajaksi ja Ahonen jäi lopulta ilman peliaikaa. Toisessa ottelussaan 12. marraskuuta 2016 vieraissa KooKoota vastaan hän sai ensimmäiset jääaikansa SM-liigassa, mutta Ahonen merkittiin taas seitsemänneksi puolustajaksi ja hänelle kertyi peliaikaa kaikkiaan vain 53 sekuntia. Suurimman osan kaudestaan Ahonen pelasi kuitenkin lainalla Mestis-joukkue Heinolan Peliitoissa, jossa hän pelasi 27 runkosarja- ja neljä playoff-ottelua tehden kaksi syöttöpistettä.
Ahonen siirtyi kaudeksi 2017–2018 Venäjän nuorten sarja MHL:n kiinalaiseen tulokasjoukkueeseen KRS Junioriin. Elokuussa 2017 hän teki vuoden mittaisen ja kaksisuuntaisen KHL-sopimuksen joukkueen emoseuran Kunlun Red Starin kanssa.
Kaudeksi 2018–2019 Jätit vahvistuvat Sarjan jatkuessa Ahonen palasi vuoden mittaisella sopimuksella Peliittoihin. Hän pelasi alkukaudella myös neljä ottelua lainalla Pelicansin SM-liigajoukkueessa, kunnes joulukuussa 2018 Ahonen siirtyi loppukauden kattavalla sopimuksella Mestiksen nousijajoukkue KOOVEE:n riveihin.
Ahonen oli kauden 2019–2020 kokonaan pelaamatta. Kauden 2020–2021 hän aloitti III-divisioonajoukkue Iitti Hockeyssa, josta Ahonen siirtyi helmikuussa 2021 loppukaudeksi Suomi-sarjajoukkue HC Giantsiin. Kaudeksi 2021–2022 hän palasi Mestikseen ja siirtyi vuoden mittaisella sopimuksella Savonlinnan Pallokerhoon.
Muuta.
Ahonen valmistui ylioppilaaksi Lahden lyseon lukiosta keväällä 2016.
Valemedia

Val(h)emedia () on haukkumasana, jota käytetään arvostelemaan mediaa totuuden vääristelemisestä ja piilottamisesta.
Sanomalehti "Frankfurter Allgemeine Zeitungin" mukaan termiä olisi käyttänyt ensimmäisen kerran ensimmäisen maailmansodan aikainen nimeä Reinhold Anton käyttänyt saksalainen kirjailija. Saksan puolustusministeriö julkaisi vuonna 1918 kirjan nimeltään "Vihollistemme valehteleva lehdistö". 1920-luvulla Adolf Hitler hyökkäsi termiä käyttäen Saksan lehdistöä vastaan, ja siitä tuli natsivaltiota ja sen tavoitteita tukemattomista medioista yleisesti käytetty termi. Myöhemmin Itä-Saksassa ja muissa kommunistimaissa sitä käytettiin länsimaiden medioiden halventamiseen.
2010-luvulla sana on tullut uudelleen käyttöön sen jälkeen, kun Pegida-liike alkoi loppuvuonna 2014 käyttää sitä Saksan lehdistöstä. 730 journalistin muodostama paneeli valitsi "Lügenpresse"-sanan Saksassa vuonna 2014 vuoden epäsanaksi ("Unwort des Jahres").
Yhdysvaltain republikaanisen puolueen presidenttiehdokas Donald Trumpin tukijat käyttivät "Lügenpresse"-sanaa toistuvasti Trumpin vaalikampanjan aikana vuoden 2016 presidentinvaalien aikaan. Sana alkoi lisääntyä myös aihetunnisteena Trumpin kannattajakunnan viestinnässä sosiaalisessa mediassa. Aloittaessaan kampanjointinsa jatkokaudelle kesällä 2019 Trump esitti, että ”valemedia” muun muassa levitti virheellistä tietoa hänen kampanjatilaisuuksiensa yleisömääristä.
Robert Todd Lincoln

Robert Todd Lincoln (s. 1. elokuuta 1843 – 26. heinäkuuta 1926) oli yhdysvaltalainen lakimies, poliitikko ja liikemies. Hän toimi muun muassa Yhdysvaltain sotaministerinä James Garfieldin ja Chester Arthurin kabineteissa (1881–1885), Yhdysvaltain Britannian suurlähettiläänä (1889–1893) ja junanvaunuja valmistaneen Pullman Companyn hallituksen puheenjohtajana.
Robert T. Lincoln oli Abraham Lincolnin ja Mary Todd Lincolnin ainoa aikuisikään asti selvinnyt lapsi. Robert hyötyi suuresti isänsä maineesta: esimerkiksi suurin syy Robertin valinnaksi sotaministeriksi oli juuri hänen isänsä.
Kotilieden lämpöä

Kotilieden lämpöä ("Home Fires") on brittiläinen televisiosarja, jonka tapahtumat sijoittuvat Englantiin toisen maailmansodan aikana. Sarja on saanut innoituksensa Julie Summersin kirjasta "Jambusters". Päähenkilöitä ovat Great Paxford -nimisen maalaiskylän naiset, jotka osallistuvat Women's Institute -järjestön toimintaan. Sarjan tapahtumat alkavat sodan lähestyessä elokuussa 1939. 
Sarjan ensimmäinen, kuuden jakson mittainen tuotantokausi valmistui vuonna 2015 ja toinen vuonna 2016. Suomessa sarja on esitetty Yle TV1 -kanavalla. Ensimmäisen kauden jaksot esitettiin 26. helmikuuta – 1. huhtikuuta 2016, ja toisen kauden jaksot 30. syyskuuta – 4. marraskuuta 2016. Ohjelma oli katsottavissa myös Yle Areenassa.
Sarjaan on suunniteltu kolmatta kautta. Tuotantoyhtiö ITV kuitenkin päätti, ettei se jatka sarjan tuotantoa. Tuhannet sarjan fanit ovat ilmaisseet pettymyksensä ITV:n päätökseen. Sarjan toistaiseksi viimeinen jakso päättyi lentokoneonnettomuuteen ja jätti avoimeksi paljon kysymyksiä päähenkilöiden kohtalosta.
Vuoltee (Kokemäki)

Vuoltee (aiemmin myös "Vuolle") on kylä Kokemäellä Satakunnassa. Kylä sijaitsee Kokemäenjoen pohjoisrannalla Kokemäen keskustaajaman länsireunalla Kokemäen kirkonkylästä Tulkkilasta luoteeseen. Harjavallan suunnasta tuleva yhdystie 2440 ja Kauvatsalta tuleva yhdystie 2470 risteävät Vuolteessa. Kylässä sijaitsevat Vuolteen kartano ja Käräjämäki, joka on rautakautinen muinaisjäännös.
Porissa entisen Porin maalaiskunnan alueella sijaitseva Vuolteen yksinäistalo on muodostunut Vuolteen kartanon ulkosarasta Lattomeressä.
Fuksiini

Fuksiini eli rosaniliinihydrokloridi eli Basic Violet 14 (C20H20N3Cl) on triaryylimetaaniväreihin kuuluva orgaaninen yhdiste. Yhdistettä käytetään värjäämään muun muassa paperia ja muovia ja biologisissa tutkimuksissa soluja.
Ominaisuudet.
Huoneenlämpötilassa fuksiini on vihreää kiteistä ainetta, jolla on metallimainen kilto. Yhdiste liukenee veteen ja etanoliin muodostaen voimakkaan punaisen liuoksen. Liuoksen absorptio on voimakkainta aallonpituudella 543 nm. Kuumennettaessa yhdiste hajoaa ennen sulamispistettään. Fuksiini ärsyttää ihoa, silmiä ja hengitysteitä. Yhdiste on karsinogeenista.
Valmistus ja käyttö.
Ensimmäisen kerran fuksiinia valmisti ranskalainen kemisti François-Emanuel Verguin vuonna 1858 hapettamalla epäpuhdasta aniliinia tina(IV)kloridilla. Tämä aniliini sisälsi epäpuhtauksinaan o- ja p-toluidiinia, jotka yhdessä aniliinin kanssa reagoivat fuksiiniksi. M. Renard Freres osti Verguinilta oikeudet keksintöön ja patentoi väriaineen vuonna 1859. Nykyään fuksiinia valmistetaan hapettamalla aniliinin sekä o- ja p-toluidiienien seosta nitrobentseenillä, nitrotolueenilla tai ilman hapen avulla sinkkikloridin tai rauta(II)kloridin toimiessa hapettimena.
Fuksiinia käytetään värjäämään paperia, silkkiä, villaa, nahkaa ja keinokuituja punaisiksi. Lisäksi sitä käytetään musteiden valmistukseen. Biologisissa tutkimuksissa sillä värjätään muun muassa soluja, proteiineja, lipidejä ja nukleiinihappoja ennen mikroskooppitutkimuksia.
Rumen Radev

Rumen Radev () (s. 18. kesäkuuta 1963) on bulgarialainen poliitikko ja upseeri, joka on toiminut Bulgarian presidenttinä vuodesta 2017.
Radev on sotilasarvoltaan kenraalimajuri, ja hän oli ilmavoimien komentaja. Radev oli ehdolla marraskuun 2016 presidentinvaalissa. Hänet valittiin toisella kierroksella presidentiksi 59,4 prosentin ääniosuudella, kun vastaehdokas, parlamentin puhemies Tsetska Tsatsjeva, sai 36,2 prosenttia äänistä. Radev valittiin jatkokaudelle marraskuun 2021 presidentinvaalissa.
Radev korosti vuoden 2016 kampanjassaan siirtolaisvastaisuutta ja hyviä Venäjä-suhteita. Hän on vaatinut EU:n Venäjän vastaisten pakotteiden lopettamista.
Vuonna 2018 Radev käytti veto-oikeuttaan ja jätti vahvistamatta parlamentin jo hyväksymän lain korruption estämiseksi, koska piti sitä liian lepsuna. Korruption kitkeminen oli Radevin ensimmäisen kauden keskeinen teema. Radevista tuli Bulgarian suosituin poliitikko, mutta maata on riivannut poliittisten puolueiden riitaisuus, korona ja korruptio. Hallitukset olivat lyhytikäisiä, ja parlamenttivaaleja jouduttiin uusimaan.
Kenneth Gilbert

Kenneth Gilbert (16. joulukuuta 1931 Quebec, Kanada – 15. huhtikuuta 2020) oli kanadalainen cembalisti ja urkuri. Hän oli myös musikologi ja musiikinopettaja. Hän opiskeli Quebecin musiikkiyliopistossa.
Gilbert teki ensimmäiset äänityksensä kanadalaisen yhtiön Baroque Records Co. of Canada Ltd. kanssa vuonna 1962. Näihin äänityksiin lukeutui muun muassa J. S. Bachin tuotantoa.
Kenneth Gilbert kuoli 88-vuotiaana huhtikuussa 2020.
Luettelo Suomen tiekirkoista

Luettelo Suomen tiekirkoista käsittää Suomessa olevat tiekirkot Kirkkopalvelut ry:n julkaiseman luettelon mukaisesti. Mukana on sekä evankelis-luterilaisia että ortodoksisia kirkkoja.
Tiekirkot sijaintikunnan mukaan.
Tiedot ovat vuodelta 2017.
Arve (joki)

Arve on Ranskan Alpeilta alkunsa saava Rhônen sivujoki, joka virtaa Ranskan ja Sveitsin alueella. Se laskee Rhôneen Genevessä.
Arven alkulähde on "Col de Balmen" solassa, Chamonix’n kaupungista runsaat 10 kilometriä koilliseen, Aiguille du Tour -vuoren luoteispuolella, Sveitsin ja Ranskan rajalla. Joki virtaa ensin lounaaseen kääntyen sitten luoteeseen kohti Annemassea ja Geneveä.
Arve virtaa pääosan matkastaan Ranskan alueella, Sveitsin alueella vain 8,5 kilometriä.
Henrik Johan Carlborg

Henrik Johan Carlborg, aik. "Röring" (15. tammikuuta 1694 Kokkola – 16. elokuuta 1766 Närpiö) oli suomalainen kirkkoherra ja valtiopäivämies.
Carlborgin vanhemmat olivat kokkolalainen kauppias Johan Håkansson Röring ja Anna Johansdotter Borg. Hän kävi Kokkolan pedagogiota ja Vaasan triviaalikoulua ja pääsi ylioppilaaksi Uppsalassa 1713. Uppsalan yliopistossa opiskellut Carlborg valmistui filosofian maisteriksi 1719 ja hänet vihittiin papiksi Turun hiippakunnassa 1730.
Carlborg oli Vaasan triviaalikoulun konrehtorina vuodesta 1721 ja Närpiön kirkkoherrana vuodesta 1730. Hän sai rovastin arvon 1743. Carlborg osallistui vuonna 1742 Vaasan maakuntakokoukseen ja hän oli edustajana vuosien 1746–1747 valtiopäivillä. Carlborg edusti myssypuoluetta ja hän kannatti rauhanomaisia suhteita Venäjän suuntaan ettei Suomi enää joutuisi sodan jalkoihin kuten isovihan ja Hattujen sodan aikana tapahtui.
Carlborg mainitaan vuonna 1764 Närpiöön valmistuneen Ivarsin kaksikerroksisen pohjalaistalon rakennuttajana. Talo toimi 1800-luvulla majatalona ja vuonna 1819 Venäjän keisari Aleksanteri I levähti talossa Suomen-vierailunsa aikana. Ivarsin talo on nykyisin Seurasaaren ulkomuseossa.
Carlborg oli naimisissa 1720–1765 Elisabet Häggmanin (k. 1765) kanssa. Hänen poikiaan olivat sihteeri Johan Henrik Carlborg (1724–1762) ja Pohjan kirkkoherra Jakob Carlborg (1733–1773). Carlborgin tyttären Kristina Beata Carlborgin poika oli säveltäjä Erik Tulindberg ja toisen tyttären Margareta Carlborgin poika oli tutkimusmatkailija Henrik Jakob Wikar.
Osola

Osola on vuonna 2013 perustettu kotkalainen yhtye, joka soittaa rockia, poppia ja iskelmää. Tähän mennessä yhtye on julkaissut kaksi EP-levyä ja yhden albumin. Esikoisalbumi "Kulkurien kaupunki" ilmestyi lokakuussa 2015. Yhtyeen kappaleet on sanoittanut ja säveltänyt laulaja-kitaristi ja yhtyeen keulahahmo Petri Osola.
Julkaisut.
Albumit
EP-levyt
Vallan väärinkäyttö

Vallan väärinkäyttö on käsite, jolla tarkoitetaan erilaisia valta-aseman väärinkäytöksiä joihin henkilöt saattavat sortua saadessaan valtaa. Alkujaan oikeusvaltion idea kehittyi vastaamaan mielivaltaiseen ja ennalta ennustamattomaan hallintoon ja lainkäyttöön. Vallan jakamisella eri instituutioihin pyritään estämään vallan väärinkäyttöä hallinnon sisällä.
Diktatuuri on vallan väärinkäytölle erityisen altis hallitusmuoto, joka on tavallisesti myös autoritäärinen hallinto. Hallintoa vastustava oppositio ja vallan vahtikoirana toimiva kriittinen vallankäyttäjistä riippumaton media vähentävät vallan väärinkäyttöä. Vallan väärinkäyttöä mahdollistavat opposition kukistaminen ja lehdistön kontrolli sekä lehdistön sensuuri. Diktatuurit yleensä pyrkivätkin kukistamaan opposition ja kontrolloimaan lehdistöä.
Oikeusvaltio.
Oikeusvaltio on valtiosääntöoikeuden keskeisimpiä lähtökohtia ja sen mukaan oikeudenkäytön on perustuttava lakiin. Oikeusvaltioperiaatetta noudattavassa maassa ei voida tuomita sellaisesta rikoksesta jota ei ole ollut kirjattuna maan lakiin tekohetkellä.
Valtiosääntö ja perustuslaki ovat systemaattiselta kannalta oikeusvaltioperiaatteen johdannaisia. Alkujaan oikeusvaltion idea kehittyi vastaamaan mielivaltaiseen ja ennalta ennustamattomaan hallintoon ja lainkäyttöön. Perustuslaki muodostaa oikeusjärjestyksen perustan ja siihen on vaikea tehdä muutoksia.
Oikeusvaltioperiaatetta noudattamaton hallinto kykenee pitämään hallintoalamaiset varovaisina ja nöyrinä, sillä sellainen hallinto voi tuomita kenet tahansa rangaistukseen esimerkiksi hallinnon vastustamisesta. Oikeusvaltiossa myös maksimirangaistukset teoista on kirjattu lakiin, mutta oikeusvaltioperiaatetta noudattamaton hallinto voi tuomita minkälaisen tahansa rangaistuksen.
Vallan kolmijako-oppi.
Vallan kolmijako-opin mukaan lainsäädäntövalta, tuomiovalta ja toimeenpanovalta on erotettava toisistaan. Valtio vastaa joka tapauksessa jokaisesta kolmesta funktiosta. Vallankolmijako-opin avulla kyetään vähentämään yksittäisten henkilöiden väärinkäytöksiä, mutta mädäntyneessä hallinnossa funktioiden rajat ylittävien henkilöiden yhteenliittymien väärinkäytöksiä on vaikeampi vähentää.
Nyky-yhteiskunnassa virkamiehet valmistelevat lait ja toisaalta valvovat niiden noudattamista. Virkamiesten virkaurat ovat tyypillisesti paljon pidempiä kuin poliitikoiden kaudet. Virkamiehet voivat myös pyrkiä ajamaan omia agendojaan käyttämällä asiantuntijavaltaa. Oikeuslaitos on valtion rahoittama ja korkeimman oikeuden tuomarit nimittää presidentti eikä heitä voi erottaa. Korkeimman oikeuden tuomareiden ratkaisut ohjaavat lainkäyttöä alemmissa oikeusasteissa.
Hattuvaaran tsasouna

Hattuvaaran pyhien apostolien Pietarin ja Paavalin tsasouna on Ilomantsin ortodoksisen seurakunnan kyläkappeli Ilomantsin Hattuvaarassa. Tsasouna on valmistunut vuosien 1796–1844 välisenä aikana ja se on Suomen vanhin rukoushuone.
Hattuvaaran tsasouna sijaitsee Museoviraston inventoimiin valtakunnallisesti merkittäviin rakennettuihin kulttuuriympäristöihin lukeutuvassa Hattuvaaran vaarakylässä.
Thomas Thomae Florinus

Thomas Thomae Florinus (noin 1590 Turku – 1648 Turku) oli suomalainen kirkkoherra ja lääninrovasti.
Florinuksen isä oli Turun linnan linnankirjuri Tomas Eskilsson (Thomas Aeschilli). Hän pääsi ylioppilaaksi Wittenbergissä 1619 ja valmistui Wittenbergin yliopistosta filosofian maisteriksi 1621. 
Florinus oli Turun katedraalikoulun teologian lehtorina 1623–1628 ja lukioksi muutetun entisen katedraalikoulun toisena teologian lehtorina (theologus inferior) 1630–1634 sekä katedraalikoulun lehtoraatin prebendaseurakuntana olleen Liedon kirkkoherrana vuodesta 1623. Hän oli Turun tuomiokapitulin jäsen 1623–1634. Florinus valittiin Vaasan ja Mustasaaren kirkkoherraksi 1633 ja hän oli myös Etelä-Pohjanmaan (Vaasan) rovastikunnan lääninrovastina, Florinus oli pappissäädyn valtiopäivämiehenä 1624 ja hän toimi synodaaliväitöksen preeseksenä Turussa 1629. Florinus aloitti Turun hiippakunnan painettujen synodaaliväitöskirjojen julkaisusarjan vuonna 1629 painetuilla teeseillään Augsburgin tunnustuksen maallista esivaltaa käsittelevästä 16. artiklasta. 
Florinus kirjoitti latinankielisiä onnittelu- ja hautajaisrunoja. Hän julkaisi vuonna 1634 Lutherin Vähän Katekismuksen latinankielisen selitysteoksen. Florinus kuoli alkuvuodesta 1648 Turussa matkalla ollessaan ja hänet haudattiin Turun tuomiokirkkoon.
Victon

Victon on eteläkorealainen poikabändi, joka debytoi vuonna 2016 kappaleella nimeltä "I'm Fine". Ryhmässä on seitsemän jäsentä.
Historia.
Ennen varsinaista debyyttiään Victon tunnettiin vielä nimellä Plan A Boys. 17. elokuuta 2016 Plan A Entertainmentin sosiaalinen media julkaisi tiedotteen tulevasta tv-ohjelmasta, jota yhtyeen jäsenet tähdittävät. Kyseinen tosi-tv-ohjelma eli "Me &amp; 7 Men" lähetettiin ensi kerran musiikkikanava Mnet:illä 30. elokuuta 2016. Ohjelman idea oli näyttää Plan A Boysien kulku kohti ensiesiintymistä.
31. elokuuta 2016, Plan A Boys teki yhteistyössä Huh Gakin kanssa kappaleen "Begin Again". Varsinainen debyyttisingle "I'm Fine" julkaistiin 9. marraskuuta 2016.
Kåtabackenin jätinkirkko

Kåtabackenin jätinkirkko on Pohjanmaalla Kruunupyyn Alavetelissä sijaitseva todennäköinen jätinkirkko.
Sijainti.
Jätinkirkko sijaitsee Kåtabackenilla 5,0 kilometriä Alavetelin kirkolta kaakkoon. Kåtabacken on moreenipohjainen mäki, jonka 50 metrin korkeuskäyrän rajaaman alueen eteläosassa jätinkirkko sijaitsee. Perhonjoki virtaa ohitse 700 metrin päässä koillisessa.
Jätinkirkko.
Jätinkirkon 70 metriä pitkä ja selvästi erottuva kivivalli on luode-kaakko-suuntainen (Marianna Ridderstadin mukaan 75 metriä pitkä ). Valli on Pentti Rislan mukaan avokivikkoa, mutta se erottuu maastossa selvästi. Vallin itäreuna muodostuu pienikokoisista kivistä ja sen kaakkoispäässä erottuu kivröykkiöiden tapaisia muodostelmia. Kivivalli kaartuu länteen kummassakin päässä ja muuttuu siellä lohkaiseisemmaksi. Jätinkirkon länsireuna on vaikeasti havaittavissa, koska kiviä peittää paikoin turvekerros. Jätinkirkon leveydeksi on mitattu 30 metriä (tai 32 metriä ). Tulkinnan mukaan kivallit ovat syntyneet aluksi pienen saaren rantakivikoksi, jota ihminen olisi jälkeenpäin muokannut jätinkirkoksi.
Jätinkirkon pohjoispäässä on havaittu U-kirjaimen muotoinen sisempi kivivalli. Marianna Ridderstadin paleoastronomisissa tutkimuksissa mainitaan jätinkirkolla olevan kolme sisäkkäistä vallikehää. Vallien sisäpuolella on kiviä vähemmän kuin niiden ulkopuolella. Niitä on ilmeisesti raivattu sieltä pois. Muitakin rakenteellisia havaintoja on tehty. Esimerkiksi itäisen vallin ulkopuolella löytyi eri kokoisia kuoppia, joista osa vaikuttavat uudehkoilta. Vallissa vain yksi katkos, joita tavallisesti nimitetään porteiksi. Ridderstad mittasi portin suunnan jätinkirkon keskipisteestä katsottuna olevan 298° pohjoisesta myötäpäivään.
Rannansiirtymäkronologian mukaan meri olisi huuhtonut rantaa 45–50 metrin korkeuskäyrillä kivikauden lopussa ja pronssikauden alussa. Kåtabacken on silloin ollut kivinen saari, jonka kapea salmi olisi erottanut mantereesta. Jääkauden jälkeinen maankohoaminen siirsi rannan kauemmaksi ja saari maatui mantereeseen kiinni pronssikaudella ja muodosti merelle työntyvän niemen.
Tutkimuksia.
Jacob Tegengren tutki kohdetta vuonna 1928 osittain tuhoutuneen kiviröykkiön. Se oli muodoltaan lähes nelikulmainen ja mitoiltaan 5x5 metriä. Kiveyksen alta löytyi runsaasti hiiltä, mutta mitään hautaamiseen viittaava hän ei löytänyt. Pentti Risla suorittu kohteessa tarkastuskäynnin vuonna 2005. Hän kulki jätinkirkon kivivallit läpi GPS-paikantinen kanssa ja hahmotti sillä jätinkirkon karkeat muodot.